钦定古今图书集成/明伦汇编/交谊典/第014卷 > 《赠王二十四侍御契四十韵》前人
## 钦定古今图书集成/明伦汇编/交谊典/第014卷 > 《赠王二十四侍御契四十韵》前人

“往往虽相见，飘飘愧此身。不关轻绂冕，俱是避风尘。
一别星桥夜，三移斗柄春。败亡非赤壁，奔走为黄巾。
子去何潇洒，余藏异隐沦。书成无过雁，衣故有悬鹑。
恐惧行装数，伶俜卧疾频。晓莺工迸泪，秋月解伤神会面嗟黧黑，含凄话苦辛。接舆还入楚，王粲不归秦。
锦里残丹灶，花谿得钓纶。消中祇自惜，晚起索谁亲。”
伏柱闻《周史》，乘槎有汉臣。鸳鸿不易狎，龙虎未宜驯。
客即挂冠至，交非倾盖新。由来意气合，直取性情真。
浪迹同生死，无心耻贱贫。偶然存蔗芊，幸各对松筠。
麤饭依他日，穷愁怪此辰。女长裁褐稳，男大卷书匀。
漰口江如练，蚕崖雪似银。名园当翠𪩘，野棹汲青𬞟。
屡喜王侯宅，时邀江海人。追随不觉“晚，款曲动弥旬。
但使芝兰秀，何须栋宇邻。山阳无俗物，郑驿正留宾。
出入并鞍马，光辉沗席珍。重游先主庙，更历少城𬮱。
石镜通幽魄，琴台隐绛唇。送终惟粪土，结爱独荆榛。
置酒高林下，观碁积水滨。区区甘累趼，稍稍息劳筋。
网聚粘圆鲫，丝繁煮细莼。长歌敲柳瘿，小睡凭藤轮。
农月须知课，田家敢”忘勤。浮生难去食，良会惜清晨。
列国兵戈暗，今王德教淳。要闻除䝟貐，休作画麒麟。
洗眼看轻薄，虚怀任屈伸。莫令胶漆地，万古重雷陈。